Document ID: 32015R0228

IZVEDBENA UREDBA KOMISIJE (EU) 2015/228
z dne 17. februarja 2015
o nadomestitvi prilog I do VII k Uredbi Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (1) in zlasti člena 72 Uredbe,
ob upoštevanju naslednjega:
(1)
Zaradi upoštevanja pristopa Hrvaške k Evropski uniji so bile z Uredbo Sveta (EU) št. 517/2013 (2) spremenjene priloge I do VII Uredbe Sveta (ES) št. 4/2009. Poleg tega je v Uredbi (EU) št. 517/2013 upoštevana sprememba estonske valute.
(2)
Latvija in Litva sta spremenili valuto 1. januarja 2014 oziroma 1. januarja 2015. Priloge I do IV in VII bi bilo zato treba ustrezno spremeniti.
(3)
V skladu s členom 4 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, je Združeno kraljestvo uradno obvestilo Komisijo, da želi sodelovati pri sprejetju in uporabi Uredbe (ES) št. 4/2009. Zato bi bilo treba sklice na Združeno kraljestvo vključiti v priloge II in IV do VII.
(4)
V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ni sodelovala pri sprejemanju Uredbe (ES) št.o4/2009 in ne sodeluje pri sprejemanju te uredbe. Ta uredba in Uredba (ES) št. 4/2009 za Dansko nista zavezujoči niti se zanjo ne uporabljata.
(5)
V skladu s členom 3(2) Sporazuma z dne 19. oktobra 2005 med Evropsko skupnostjo in Kraljevino Dansko o pristojnosti in priznavanju ter izvrševanju sodnih odločb v civilnih in gospodarskih zadevah (3) je Danska kljub temu uradno obvestila (4) Komisijo, da bo delno uporabila vsebino Uredbe Sveta (ES) št. 4/2009, v kolikor imenovana uredba spreminja Uredbo (ES) št. 44/2001 (5), ki je predmet navedenega sporazuma z dne 19. oktobra 2005. Zato bi bilo treba sklice na Dansko vključiti v prilogi II in IV.
(6)
Poleg tega je treba spremeniti nekatere oddelke prilog VI in VII, da bi se olajšala uporaba.
(7)
Ukrepi iz te uredbe so skladni z mnenjem odbora, ustanovljenega s členom 70 Uredbe Sveta (ES) št. 2201/2003 (6).
(8)
Zato je zaradi jasnosti treba nadomestiti priloge I do VII k Uredbi (ES) št. 4/2009 -
SPREJELA NASLEDNJO UREDBO:
Člen 1
Priloge I do VII k Uredbi (ES) št. 4/2009 se nadomestijo z besedilom Priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah v skladu s Pogodbama.
V Bruslju, 17. februarja 2015

Labels: 2
11
0
18
15